Euroopa Liidu asutamislepingust tulenevalt on uutel liikmesriikidel kohustus liituda euroalaga. Selleks tuleb kõigepealt liituda vahetuskursisüsteemiga ERM2, milles osalemise ajal tuleb neil riikidel täita euroala liikmeks saamise eeldused ehk  Maastrichti kriteeriumid.    Rahandusministeerium    Eesti rahandusminister osaleb ELi majandus- ja rahandusministrite nõukogu ehk ECOFINi koosolekutel. Majandus- ja rahaliidu täisliikmena osalevad rahandusministeeriumi esindajad ka eurorühma töös. Eurorühm on ECOFINi kitsam (euroala liikmesriikide) ring, kus ei tehta ametlikke otsuseid, aga olulistes küsimustes saavutatakse enne ECOFINi koosolekut sageli omavaheline kokkulepe.    Eesti Pank    Eurosüsteemi liikmena  osaleb Eesti Panga president otseselt euroala rahapoliitika väljatöötamises, võttes osa Euroopa Keskpanga tähtsaima otsustusorgani ehk nõukogu tegevusest. Enne Eesti saamist Euroopa Liidu liikmeks osales Eesti Pank Euroopa Keskpanga nn üleminekuorgani ehk üldnõukogu töös, millest võtavad osa kõikide Euroopa Liidu riikide keskpankade esindajad.    Eurosüsteemis täidab Eesti Pank edasi kõiki keskpanga tavapäraseid ülesandeid. Euroala riikide keskpankade eesmärk on tagada hinnastabiilsus ning selleks viivad nad ellu euroala ühist rahapoliitikat. Eesti Pank osaleb rahapoliitiliste otsuste tegemises, näiteks intressimäärade kehtestamises, ja Eesti Panga presidendil on samasugune roll nagu näiteks Saksamaa või Itaalia keskpanga juhil.